b"\n_START_ARTICLE_\nKhaled Hosseini\n_START_SECTION_\nBiografia\n_START_PARAGRAPH_\nKhaled Hosseini va n\xc3\xa9ixer el 4 de mar\xc3\xa7 de 1965 a Kabul (Afganistan). El 1970, ell i la seva fam\xc3\xadlia es van mudar a Teheran (Iran), on el seu pare treballava per a l'Ambaixada de l'Afganistan, per\xc3\xb2, el 1973, van tornar a Kabul. El juliol d'aquell any va n\xc3\xa9ixer el seu germ\xc3\xa0 m\xc3\xa9s petit._NEWLINE_El 1976, el pare de Hosseini va trobar feina a Par\xc3\xads (Fran\xc3\xa7a) i tota la fam\xc3\xadlia va anar a viure all\xc3\xa0. A causa de la Revoluci\xc3\xb3 de Saur, ja no van poder tornar al seu pa\xc3\xads, on el partit comunista del PDPA (Partit Democr\xc3\xa0tic Popular de l'Afganistan) havia pres el poder mitjan\xc3\xa7ant un sagnant cop d'estat l'abril de 1978. Van demanar asil pol\xc3\xadtic als EUA i es van instal\xc2\xb7lar a San Jos\xc3\xa9, una de les ciutats m\xc3\xa9s importants de Calif\xc3\xb2rnia._NEWLINE_El 1984, Hosseini es va graduar a l'Institut d'Independ\xc3\xa8ncia i es va matricular a la Universitat de Santa Clara, on es va llicenciar en biologia el 1988. L'any seg\xc3\xbcent, va entrar a la Facultat de Medicina de la Universitat de Calif\xc3\xb2rnia, a San Diego, i, el 1993, va obtenir el doctorat. El 1996, va completar la seva resid\xc3\xa8ncia en medicina interna al Centre M\xc3\xa8dic Cedars-Sinai, a Los Angeles. Va exercir de metge durant deu anys, fins un any i mig abans de publicar la novel\xc2\xb7la El ca\xc3\xa7ador d'estels._NEWLINE_Actualment, \xc3\xa9s enviat de bona voluntat de l'ACNUR (Alt Comissionat de les Nacions Unides per als Refugiats) i ha estat treballant per proporcionar assist\xc3\xa8ncia humanit\xc3\xa0ria a l'Afganistan a trav\xc3\xa9s de la Fundaci\xc3\xb3 Khaled Hosseini, un projecte que se li va oc\xc3\xb3rrer durant el viatge que va fer al seu pa\xc3\xads d'origen el 2007 amb l'ACNUR. Hosseini viu al Nord de Calif\xc3\xb2rnia amb la seva esposa, Roya, i els seus dos fills.\n_START_SECTION_\nInflu\xc3\xa8ncies\n_START_PARAGRAPH_\nDurant la seva joventut, Hosseini llegia una gran quantitat de poesia persa i traduccions de novel\xc2\xb7les, des d'Alicia al pa\xc3\xads de les meravelles a les aventures del detectiu Mike Hammer, escrites per l'estatunidenc Mickey Spillane. Els millors records de la seva inf\xc3\xa0ncia al pac\xc3\xadfic Afganistan presovi\xc3\xa8tic, aix\xc3\xad com  les experi\xc3\xa8ncies personals que va viure amb els hazares, van fer que comenc\xc3\xa9s a escriure la seva primera novel\xc2\xb7la, El ca\xc3\xa7ador d'estels. Quan cursava tercer de prim\xc3\xa0ria, va ensenyar a llegir i escriure a Hossein Khan, un hazara que treballava per a la fam\xc3\xadlia Hosseini quan vivien a l'Iran, i, malgrat que la seva relaci\xc3\xb3 va ser curta i m\xc3\xa9s aviat formal, Hosseini en conserva molts bons records, records en els quals es va inspirar per crear la relaci\xc3\xb3 entre els personatges de l'obra Hassan i Amir."